הר סנט-ויקטואר (סזאן)

**הר סנט-ויקטואר** (Mont Sainte-Victoire) הוא סדרה של כ-30 ציורים אימפרסיוניסטיים בצבעי שמן ובצבעי מים של רכס סן-ויקטואר שצייר הצייר הצרפתי פול סזאן. רכס ההרים ממוקם בדרום צרפת, קרוב לעיר מולדתו של סזאן, אקס-אן-פרובנס.

סדרת הציורים הייתה סדרה חשובה בהתפתחות האימפרסיוניזם לכיוון ציורים בסגנון קוביסטי. בציורים אלו, סזאן נוטש את הפרספקטיבה הקלאסית ומשתמש בהבדלי צבעים כדי ליצור עומק. צבעים בהירים הוצבו לעיתים קרובות בחזית, בעוד שצבעים כהים יותר הוצבו ברקע, באופן שיוצר תחושת עומק. הסבר נפוץ יותר הוא שסזאן לא כל כך רצה ללכוד את המראה החיצוני של אלמנטים בנוף כמו השתקפויות של אור, כמו האימפרסיוניסטים, אלא את המבנה הפנימי, ברשת גאומטרית קפדנית של משיכות מכחול מקבילות. מסיבה זו, סביר יותר שעבודתו תיחשב לפוסט-אימפרסיוניזם, וככזו הייתה לה השפעה רבה על ציירים כמו פבלו פיקאסו וז'ורז' בראק, שהשתמשו בה כדי לפתח קוביזם אנליטי, זמן קצר לאחר מותו של סזאן.

## התפתחות הסדרה
פול סזאן, יליד אקס-אן-פרובאנס, הכיר ואהב את הנופים הסובבים אותו מגיל צעיר. כסטודנט, נהג לשוטט במקומות אלו עם חבריו לספסל הלימודים, אמיל זולא וז'אן-בטיסטין בייל. תשומת ליבו נמשכה למאפיין הדומיננטי הקבוע בנוף, הר סנט-ויקטואר, הנראה מכל נקודה בעיר וסביבותיה. גם בשנותיו הבוגרות, סזאן טיפס על פסגת ההר בגובה אלף מטרים והתפעל ממנו ללא הרף.

הרישומים הראשונים של ההר מתוארכים לשנת 1870. הם נעשו ב"ז'ה דה בופאן", בית כפרי שאביו של סזאן רכש בשנת 1859, ובו הקים האמן את הסטודיו שלו. ב-15 באוקטובר 1877 נפתח קו הרכבת מאקס-אן-פרובאנס למרסיי. שישה חודשים לאחר מכן, במכתב לאמיל זולא מ-14 באפריל 1878, סזאן מתאר את התפעלותו מהר סנט-ויקטואר, בו צפה מחלון הרכבת שחצתה גשר רכבת בעמק נהר הארק. סזאן הנציח מאוחר יותר גשר זה במספר ציורים מהסדרה, וב"נוף עם ויאדוקט, הר סנט-ויקטואר" (1885–1887) הוא מתאר רכבת הנוסעת עליו. סזאן כינה את ההר "מוטיב יפה" ובאותה שנה החל לצייר סדרה שלמה של ציורים שהקדיש לה שנים רבות. בעבודות אלו, סזאן הוכיח את עצמו כאמן בעל ניתוח אמנותי מעמיק, תוך שימוש בגאומטריה לתיאור הטבע והתנסות בגווני צבע להעברת עומקם של עצמים. לדברי היסטוריון האמנות גוטפריד בם, מחבר מונוגרפיה על סזאן, בווריאציות רבות של אותו נושא, האמן ביקש להשיג "סינתזה של קביעות ושינוי".

סזאן צייר את הר סנט-ויקטואר מכל זווית אפשרית, בניסיון למצוא פרספקטיבות חדשות וחדשות. בעבודות מוקדמות יותר משנות ה-80 של המאה ה-19 (כמו "הר סנט-ויקטואר עם עץ אורן גדול", 1886-1887), ההר עדיין אינו משמש כמאפיין דומיננטי מוחלט של הקומפוזיציה, אלא רק אחד ממרכיבי הנוף. במהלך שנים אלו, סזאן צייר לרוב את סנט-ויקטואר מביתה של אחותו רוז ובעלה, אך הוא גם שוטט באזור בחיפוש אחר זוויות מעניינות, כפי שמעידים רישומים רבים שעשה.

בציורים מאוחרים יחסית שלו, האמן כמעט ויתר לחלוטין על אשליית הפרספקטיבה הליניארית הישירה עם נקודת מבט אחת, והפך את משטח הציור לפסיפס צבעוני שטוח. הצורות, תוך שמירה על זיהויין, נוטות להפשטה: כך למשל בציור משנת 1906, שהיה אחד האחרונים בסדרה, צמרות העצים מתוארות באופן מופשט ביותר; ההר, האדמה והשמיים יוצרים אחדות, שבה לצבע תפקיד מרכזי. הציורים המאוחרים של הסדרה נתפסים לעיתים קרובות כמקורות השראה לקוביזם ולהפשטה.

## אוסף גורליט

בשנת 2012, התגלה ציור של הר סנט-ויקטואר מ-1897. הציור היה חלק מאוסף גורליט, מצבור של כ-1500 יצירות אמנות, ביניהן יצירות אמנות שנבזזו מיהודים במלחמת העולם השנייה על ידי הנאצים.

## גלריה

קובץ:Paul_Cézanne_-_Mont_Sainte-Victoire_and_the_Viaduct_of_the_Arc_River_Valley_(Metropolitan_Museum_of_Art).jpg|טקסט=Mont Sainte-Victoire and the Viaduct of the Arc River Valley (1882–1885), Metropolitan Museum of Art| *הר סנט-ויקטואר והויאדוקט של עמק נהר ארק* (1882–1885), מוזיאון המטרופוליטן לאמנות
קובץ:Mont_Sainte-Victoire_with_Large_Pine,_by_Paul_Cézanne.jpg|טקסט=Mont Sainte-Victoire with Large Pine (c. 1887), Courtauld Institute of Art| *הר סנט-ויקטואר עם אורן גדול*,1887, מכון קורטולד לאמנות
קובץ:Paul_Cezanne_-_Montagne_Sainte-Victoire_-_Google_Art_Project.jpg|טקסט=Montagne Sainte-Victoire, 1890, Scottish National Gallery| *הר סנט-ויקטואר,* 1890, הגלריה הלאומית של סקוטלנד
קובץ:Paul_Cezanne_-_Mont_Sainte-Victoire_and_Château_Noir_-_Google_Art_Project.jpg|טקסט=Mont Sainte-Victoire and Château Noir, 1904–1906, Bridgestone Museum of Art| *הר סנט-ויקטואר, 1904–1906, Château Noir* מוזיאון ברידג'סטון לאמנות
קובץ:1904,_Cézanne,_Mont_Sainte-Victoire.jpg|טקסט=Princeton University Art Museum (1904-1906)| 1904-1906, מוזיאון האמנות של אוניברסיטת פרינסטון


## קישורים חיצוניים

## הערות שוליים

קטגוריה:פול סזאן
קטגוריה:ציורים מהמאה ה-19
קטגוריה:ציור אימפרסיוניסטי
קטגוריה:ציורי שמן
קטגוריה:מוזיאון המטרופוליטן לאמנות